为政第二

《论语》 · 孔子弟子及再传弟子

子曰：为政以德，譬如北辰，居其所而众星共之。

子曰：诗三百，一言以蔽之，曰：思无邪。

子曰：道之以政，齐之以刑，民免而无耻；道之以德，齐之以礼，有耻且格。

子曰：吾十有五而志于学，三十而立，四十而不惑，五十而知天命，六十而耳顺，七十而从心所欲不逾矩。

子曰：温故而知新，可以为师矣。

子曰：君子周而不比，小人比而不周。

子曰：学而不思则罔，思而不学则殆。

子曰：由！诲女知之乎！知之为知之，不知为不知，是知也。

子曰：人而无信，不知其可也。

子曰：见义不为，无勇也。